Seks dage før Ligalandsholdets afrejse til turen til Qatar, Oman og Bahrain har landstræner Morten Olsen modtaget afbud fra SAS Ligaens næstmest scorende spiller i efteråret. AaB's Jeppe Curth har problemer med sin akillessene, og derfor har Curth efter samråd med AaB's læge, landsholdslæge Mogens Kreutzfeldt og landstræner Morten Olsen meldt afbud til turen. - Det er meget ærgerligt for både Jeppe og os. Han har slået rigtigt godt igennem hos AaB efter hjemkomsten fra Holland, og vi ville gerne have testet ham internationalt i vores regi, siger Morten Olsen til Dansk Boldspil-Unions hjemmeside. Han vil benytte det kommende døgn til at vurdere en mulig erstatning for Jeppe Curth. 23-årige Jeppe Curth vendte for to et halvt år siden hjem til dansk fodbold og en kontrakt med AaB efter nogle hårde, men lærerige år hos Feyenoord og Excelsior i hollandsk fodbold. Han scorede 10 gange i SAS Ligaen for AaB i efteråret. Ligalandsholdet rejser søndag den 20. januar med et kampprogram mod A-landsholdene fra Oman fredag den 25., Qatar søndag den 27. samt Bahrain onsdag den 30. januar. /ritzau/

Opsummering:
AaB&#39;s Jeppe Curth har problemer med akillessenen og må melde afbud til Ligalandsholdets tur til Qatar, Oman og Bahrain. Morten Olsen overvejer erstatning.